《一萼红 蔡浣霞《湖楼烟雨图卷》》
清代·刘嗣绾

倚楼窗。甚迢迢波影，绿到旧湖乡。界白成烟，飘青作雨，抵他半幅潇湘。

知耐了、多番吟眺，只留双、冷眼付鸳鸯。十二真珠，捲来天际，应怕思量。

我亦梦魂飞去，便山腰水尾，都是回肠。鹭顶千丝，鸥心一点，等闲逗起凄凉。

拟准备、风前蓑笠，问故人、几个在渔庄。空对桃花潭色，忆著汪郎。

作者简介：刘嗣绾(1762-1821年)，字简之，又字芙初，号醇甫。阳湖（今江苏常州）人，从祖父始皆寓无锡之锦树里。所著有《尚絅堂集》，《筝船词》。